Internet sekosi tyhjästä taulusta – ja sitten tuli Kekkonen

Reddit-sivusto julkaisi tyhjän taulun, jolle käyttäjät saivat piirtää yhden pikselin viidessä minuutissa. Tuloksena oli nettiliittoutumia ja puolustustaisteluja – sekä Kekkonen, muumit ja Kaarle XVI Kustaa.

Peli- ja maakohtaiset teemat ovat huomattavan suosittuja Redditin alun perin tyhjässä taulussa.­

Aprillipäivänä nähtiin taas roppakaupalla nettipiloja, osa parempia ja osa heikompia. ”Internetin etusivuksikin” kutsuttu Reddit sen sijaan pani tarjolle tyhjän taulun.

Redditin Place-sivulle laitettiin tarjolle tyhjä taulu. Siihen pystyi kuka tahansa piirtämään yhden pikselin kerrallaan, ja seuraavan raapustaminen onnistui 5 minuutin viiveellä.

Tämä inspiroi redditorit mittaviin yhteisponnistuksiin. Kookas taulu täyttyi lipuista, urheilu- ja kilpapelijoukkueiden sekä firmojen logoista ja monenmoisista iskulauseista. Sosiaalisia taideprojekteja masinoitiin maakohtaisissa Redditeissä ympäri maailman.

Kehitys lähti hitaasti käyntiin, ja ensimmäisten tuntien ajan nähtiin vain vähän tikku-ukkoja näyttävämpiä projekteja. Pian taiteellinen ote nousi kuitenkin aivan uudelle tasolle.

Myös Suomi nousi näyttävästi esille. Presidentti Urho Kaleva Kekkosen kaksivärikuva koristaa taulua yhä, kuten myös muumijoukko.

Taulua täytettäessä nähtiin myös monenlaisia liittoutumia, koordinoituja iskuja sekä sinnikästä puolustustaisteluja. Hyökkäämättömyyssopimus solmittiin muun muassa Suomen Redditin ja avokadoja piirrelleen AvoArmyn kanssa.

Suomen Redditissä hahmoteltiin myös 6–1-numeroiden piirtämistä sivulla olleeseen Ruotsin lippuun. IS Digitoday todisti Hitler-viiksien syntymistä Ruotsin kuningas Kaarle XVI Kustaalle, kuten myös sitä seurannutta salamannopeaa puhdistuskampanjaa. Tämän iskun tekijöistä ei ollut tietoa.

Vaikka aprillipäivä meni jo, ei-enää-niin-tyhjän-taulun äärellä on kirjoitushetkellä yli 50 000 digitaiteilijaa. Taulu on huomattavan suuren kokoinen, ja sitä voi liikutella sivu- ja pystysuunnassa.